છ વર્ષ જોતજોતામાં વીતી ગયા પ્રિયા અને માઈક બંને ડોક્ટરેટની ઉચ્ચ પદવીઓ પ્રાપ્ત કરી સ્વનિર્ભર થઈ લગ્ન માટેની તૈયારી કરવા લાગ્યા. આ વર્ષો દરમ્યાન માઈક અને પ્રિયાના ડેડી વચ્ચે પણ વિશ્વાસ બંધાયો હતો. વિરોધના બધા વમળો શમી ચૂક્યા હતા.ક્યારેક પ્રિયા અને માઈક નાના બાળકોની જેમ ઝગડી પડતા અને અમને એની જાણ થાય તે પહેલાં તો અમારી સામે બંને હસતા ઉભા હોય. માઈક ગુજરાતી બોલવાની કોશિશ કરતો ત્યારે ઘર ખડખડાટ હાસ્યથી ભરાઈ જતુ. આવે ત્યારે ખેમ ચો?(કેમ છો?) થી શરૂ કરી જાય ત્યારે “આવજો” સુધી ગુજરાતી શીખવાની તેની કોશિશ ચાલુ રહેતી.